Il-Ministru għall-Affarijiet Barranin u Promozzjoni tal-Kummerċ Carmelo Abela, mexxa d-delegazzjoni, li saret eżatt wara oħra fil-Korea ta’ Isfel Delegazzjoni magħmula minn 60 rappreżentant ta’ kumpaniji bbażati f’Malta u ta’ aġenziji Maltin nhar it-Tnejn, it-8 ta’ April 2019, kienet Singapore fejn ħadet sehem attiv f’Forum Kummerċjali kif ukoll f’sessjoni ta’ bini tal-kuntatti individwali bejn negozju u ieħor u bejn aġenzija u oħra. Il-Ministru għall-Affarijiet Barranin u Promozzjoni tal-Kummerċ, Carmelo Abela, mexxa d-delegazzjoni, li saret eżatt wara oħra fil-Korea ta’ Isfel li mexxieha s-Segretarju Parlamentari għas-Servizzi Finanzjarji, Ekonomija Diġitali, u Innovazzjoni, Silvio Schembri. Iż-żewġ missjonijiet kienu ffukati fuq setturi speċifiċi u kellhom l-għan li jippromwovu l-opportunitajiet kummerċjali fl-oqsma tal-muniti virtwali u t-teknoloġiji innovattivi, tas-cybersecurity, tal-logħob diġitali, u tal-isport elettroniku. Dawn ġew organizzati mill-aġenzija Trade Malta u mill-Ministeru għall-Affarijiet Barranin u Promozzjoni tal-Kummerċ, f’kollaborazzjoni mas-Segretarjat Parlamentari għas-Servizzi Finanzjarji, Ekonomija Diġitali, u Innovazzjoni, flimkien mal-Kamra tal-Kummerċ, l-Intrapriża, u l-Industrija. Waqt il-Forum Kummerċjali ġie ffirmat Memorandum ta’ Qbil għal koperazzjoni fl-oqsma tat-teknoloġiji l-ġodda u s-cybersecurity. L-iffirmar sar bejn is-Segretarju Parlamentari Silvio Schembri f’isem Malta, u l-Ministru Anzjan tal-Istat fil-Ministeru tat-Trasport u l-Ministeru tal-Komunikazzjonijiet u l-Informazzjoni, Janil Puthucheary, f’isem Singapore, fil-preżenza tal-Ministru Carmelo Abela. Is-Segretarju Parlamentari Schembri kien diġà żar Singapore f’Settembru li għadda, meta kellu taħditiet mal-Ministru Anzjan tal-Istat Puthucheary. Wara, id-diskussjonijiet bejn iż-żewġ partijiet issuktaw. “Huwa unur għalijja li nara liż-żewġ pajjiżi lesti biex isaħħu u jiżviluppaw ir-relazzjoni tagħhom permezz ta’ Memorandum ta’ Qbil. Ninsabu ħerqanin biex naqsmu l-kisbiet li għamilna fl-oqsma tal-blockchain, tat-teknoloġiji innovattivi, u tal-intelliġenza artifiċjali, u li qed jingħataw għarfien internazzjonali fuq il-bażi tal-kredibbiltà u l-fama tajba ta’ kif nagħmlu n-negozju,” qal is-Segretarju Parlamentari. Min-naħa tiegħu, il-Ministru Carmelo Abela rrimarka li l-ekonomija Maltija toffri lill-imprendituri u lil oħrajn interessati firxa wiesgħa ta’ opportunitajiet li jinkludu, wara l-aħħar żviluppi, il-qasam tal-blockchain u tad-distributed ledger technology. Iddeskriva l-Forum Kummerċjali bħala inizjattiva oħra minn sensiela li turi r-rabtiet tajbin bejn Malta u Singapore, li ilhom jissaħħu minn mindu ż-żewġ pajjiżi taw bidu għar-relazzjonijiet diplomatiċi bejniethom fl-1988. “Ta’ bilħaqq li Malta u Singapore huma ġeografikament ’il bogħod minn xulxin, iżda hemm ħafna similaritajiet li jgħaqqduna,” qal il-Ministru. “It-tnejn li aħna gżejjer Stati bi swieq domestiċi żgħar u b’settur importanti tal-esportazzjoni. Minħabba li hija punt tad-dħul reġjonali strateġiku, Malta tista’ sservi bħala pjattaforma għas-swieq Ewropej u tal-Afrika ta’ Fuq. Mill-banda l-oħra, Singapore qiegħed kulma jmur jassumi l-irwol ta’ punt tad-dħul strateġku għall-Asja u għall-Awstralasja. Barra minn hekk, it-tnejn li aħna konna kolonji tar-Renju Unit, u aħna membri kemm tal-Commonwealth kif ukoll tal-Laqgħa bejn l-Asja u l-Ewropa (l-ASEM). Dan kollu ma jħallix dubji li hemm ħafna fejn tista’ tikber il-koperazzjoni bejn iż-żewġ pajjiżi. Oqsma ta’ interess komuni bħall-kummerċ, l-affarijiet marittimi, u l-edukazzjoni huma ovvji, iżda xejn ma jżommna milli nesploraw u nħarsu wkoll lil hinn.” Intant, is-Segretraju Parlamentari Schembri ta preżentazzjoni dwar l-opportunitajiet kummerċjali f’Malta, filwaqt li Ong Eng Tai mill-Bord tal-Iżvilupp Ekonomiku ta’ Singapore spjega l-opportunitajiet kummerċjali li joffri pajjiżu. Wara, saret diskussjoni ma’ esperti, li wieġbu wkoll il-mistoqsijiet li għamlulhom dawk preżenti. F’din il-parti ħadu sehem iċ-Chairman tal-Finance Malta, Kenneth Farrugia; il-Kap tal-Operat tal-GamingMalta, Ivan Filletti; id-Direttur Ġenerali tal-MCAST Gateway to Industry, Stephen Vella; u l-Analista fl-Unità tat-Titoli u tas-Superviżjoni tas-Suq fl-Awtorità għas-Servizzi Finanzjarji, Gerd Sapiano. Il-Kap Eżekuttiv tat-Trade Malta, Anton Buttigieg qal, “Illum għamilna pass sinifikanti ieħor ’il quddiem sabiex inkomplu nqawwu r-relazzjoni ekonomika u kummerċjali bejn Singapore u Malta. Singapore huwa ċentru Asjatiku importanti għas-servizzi finanzjarji, għall-affarijiet marittimi, għal-loġistika, u għall-ekonomija diġitali. Il-Forum Kummerċjali u s-sessjoni tal-bini tal-kuntatti bejn in-negozji u bejn l-aġenziji għenu biex il-fama ta’ Malta bħala sieħeb ideali fl-Ewropa u fil-Mediterran tkompli tissaħħaħ.” It-Tlieta, il-Ministru Abela u s-Segretarju Parlamentari Schembri kellhom taħditiet politiċi mal-Ministru Anzjan tal-Istat fil-Ministeru tad-Difiża u l-Ministeru tal-Affarijiet Barranin, Mohamad Maliki Bin Osman. Id-delegazzjoni kummerċjali u l-impenji politiċi f’Singapore ġew iffaċilitati mill-Konslu Ġenerali Onorarju ta’ Malta, il-Kaptan Ashol K. Batura.